**ҚОНУНИ ҶУМҲУРИИ ТОҶИКИСТОН**

**ДАР БОРАИ БЕХАТАРИИ ИНШООТҲОИ ГИДРОТЕХНИКӢ**

**(АМОҶТ, с.2010, №12, м.825)**

Қонуни мазкурмуносибатҳоеро, ки дар вақти амалӣ на­мудани фаъолият оид ба таъмини бехатарӣ дар давраи лои­ҳа­кашӣ, сохтмон, таъмири асосӣ, мавриди истифодабарӣ қа­рор до­дан, дар давоми истифодабарӣ, таҷдид, барқарорсозӣ, маф­ҳуз доштан ва барҳам доданииншоотҳои гидротехникӣ ба миён меоянд, ба танзим дароварда,вазифаҳои мақомоти ҳокимияти давлатӣ, моликони иншоотҳои гидротехникӣ ва шахсону таш­килотҳои истифодабарандаро оид ба таъмини бехатарии ин­шоотҳои гидротехникӣ муқаррар менамояд.

БОБИ 1. МУҚАРРАРОТИ УМУМӢ

**Моддаи 1. Мафҳумҳои асосӣ**

ДарҚонуни мазкур мафҳумҳои асосии зерин истифода мешаванд:

– **иншоотҳои гидротехникӣ -** сарбандҳо, биноҳои нерӯ­гоҳ­­ҳои обии барқӣ, иншоотҳои обпартоҳо, обҷамъкунию обсарди­ҳӣ, нақбҳо, каналҳо, истгоҳҳои обкашӣ, иншоотҳои таъинотӣ барои ҳифз намудан аз обхезӣ, вайроншавии де­вор­бандии со­ҳил, таги обанборҳо ва дарёҳо, иншоотҳои ҳифз­кунандаи ан­борҳои нигоҳдории партовҳои моеъдори корхонаҳои саноатӣ ва хоҷагии қишлоқ, таҷҳизотҳо бароипешгирӣ намудани рах­нашавии каналҳо, инчунин дигар иншоотҳое, ки барои ис­тифодабарии захираҳои обӣ ва пешгирӣ намудани таъсири но­матлуби об ва партовҳои моеъ таъин шудаанд;

– **истифодабарандагони иншоотҳои гидротехникӣ –** шахсони ҳуқуқие мебошанд, ки новобаста аз шакли ташкилию ҳуқу­қияшон дар тавозунашон иншоотҳои гидротехникӣ доранд;

– **молики иншоотҳои гидротехникӣ** – шахсони воқеӣ ва ҳуқуқӣ, новобаста аз шакли ташкилию ҳуқуқӣ, ки ҳуқуқи со­ҳиб­­мулкӣ, истифодабарӣ ва ихтиёрдорӣ намудани иншо­отҳои гидротехникиро доранд;

– **вазъияти фавқулодда** - ҳолате, кидар ҳудуди муайян дар натиҷаи садамаи иншоотҳои гидротехникӣ ба вуҷуд омада, метавонад боиси ҳалокати одамон, зарар ба саломатии онҳо ва ё вайроншавии муҳити зист, зарари моддӣ ва вайрон шудани шароити зиндагии одамон гардад;

– **бехатарии иншоотҳои гидротехникӣ –** ҳолати хоси иншо­отҳои гидротехникӣ, ки имкониятҳои таъмини ҳифзи ҳаёт, саломатӣ ва манфиатҳои қонунии одамон, муҳити зист ва субъ­ектҳои хоҷагидорро таъмин менамояд;

**– эъломияи бехатарии иншоотҳои гидротехникӣ** – ҳуҷ­ҷате, ки дар онбехатарии иншоотҳои гидротехникӣ асоснок кар­да шудааст ва чорабиниҳо оид ба таъмини бехатарии ин­шо­отҳои гидротехникӣ бо баҳисобгирии таснифи онҳо муайян шудаанд;

– **меъёри бехатарии иншооти гидротехникӣ**- ҳудудҳои ни­ҳоии нишондиҳандаҳои миқдорию сифатии ҳолати иншооти гидротехникӣ ва шароитҳои истифодабарии он, ки ба сатҳи имконпазири хавфи садамаи иншооти гидротехникӣ муво­фиқанд ва бо тартиби муқаррарнамудаи мақомоти ҳоки­мияти давлатӣ, ки назорати давлатиро дар соҳаи бехатарии иншоотҳои гидро­техникӣ ба амал мебароранд, тасдиқ шуда­анд;

– **баҳодиҳии бехатарии иншооти гидротехникӣ –** муайянкунии мутобиқати ҳолати иншооти гидротехникӣ ва тахассусикоргарони ташкилотҳои истифодабаранда ба меъёрҳо ва қои­даҳое, ки тибқи Қонуни мазкур тасдиқ шудаанд;

– **сатҳи хавфи имконпазири садамаи иншооти гидротех­никӣ-** дараҷаи имконпазири хавфи садамаи иншооти гидро­тех­никӣ, ки тибқи санадҳои меъёрӣ муқаррар шудааст;

– **ҳудуди** **иншооти гидротехникӣ** – қитъаи замин (акватория) дар сарҳадҳое, ки тибқи Кодекси замини Ҷумҳурии Тоҷи­кистон ва Кодекси оби Ҷумҳурии Тоҷикистон муқаррар шуда­анд;

– **таъмини** **бехатарии иншооти гидротехникӣ –** таҳия ва ба­амалбарории чорабиниҳо оид ба пешгирии садамаи иншооти гидротехникӣ.

**Моддаи 2. Қонунгузории Ҷумҳурии Тоҷикистон дар бораи бехатарии иншоотҳои гидротехникӣ**

Қонунгузории Ҷумҳурии Тоҷикистон дар бораи бехатарии иншоотҳои гидротехникӣ ба Конститутсияи (Сарқонуни) Ҷумҳурии Тоҷикистон асос ёфта, аз Қонуни мазкур ва дигар санадҳои меъёрии ҳуқуқии Ҷумҳурии Тоҷикистон, инчунин санадҳои ҳуқуқии байналмилалие, ки Тоҷикистон онҳоро эътироф кардааст, иборат мебошад.

**Моддаи 3. Доираи амали Қонуни мазкур**

Қонуни Ҷумҳурии Тоҷикистон «Дар бораи бехатарии ин­шоотҳои гидротехникӣ» нисбат ба иншоотҳои гидротехникие, ки дар моддаи 1Қонуни мазкур нишон дода шудаанд ва вай­рон­шавии онҳо боиси ба вуҷуд омадани вазъияти фавқулодда мегардад, татбиқ карда мешавад.

**Моддаи 4. Салоҳияти Ҳукумати Ҷумҳурии Тоҷикистон дар соҳаи бехатарии иншоотҳои гидротехникӣ**

Ҳукумати Ҷумҳурии Тоҷикистон дар соҳаи бехатарии ин­­шоотҳои гидротехникӣ салоҳиятҳои зеринро дорад:

– таҳия ва амалӣ намудани сиёсати давлатӣ дар соҳаи бехатарии иншоотҳои гидротехникӣ;

– ташкил намудани назорати давлатӣ дар соҳаи бехатарии иншоотҳои гидротехникӣ;

– муқаррар намудани мақоми ваколатдори давлатӣ дар соҳаи бехатарии иншоотҳои гидротехникӣ;

– муқаррар намудани вазифа ва ӯҳдадориҳои мақомоти ваколатдори давлатӣ, мақомоти давлатӣ оид ба амалисозии назорати давлатӣ, соҳибмулкон ва истифодабарандагони иншо­отҳои гидротехникӣ дар соҳаи таъмини бехатарии ин­шоотҳои гидротехникӣ;

– ташкил ва таъмини бехатарии иншоотҳои гидротехникие, ки моликияти давлатӣ мебошанд.

**Моддаи** 5. **Салоҳиятҳои мақомоти давлатӣ дар соҳаи бехатарии иншоотҳои гидротехникӣ**

Салоҳиятҳои мақомоти давлатӣ дар соҳаи бехатарии иншо­отҳои гидротехникӣ аз инҳоиборатанд:

– ҳал намудани масъалаҳои бехатарии иншоотҳои гидро­техникӣ дар ҳудуди муайяншуда**,** ба истиснои масъалаҳои беха­тарии иншоотҳои гидротехникии моликияти умумиҷум­ҳуриявӣ, дар асоси талаботҳои умумӣ оид ба таъмини беха­тарии иншо­отҳои гидротехникӣ тибқи муқаррароти мод­даи 8 Қонуни мазкур;

– иштирокдар амалӣ намудани сиёсати давлатӣ дар соҳаи таъмини бехатарии иншоотҳои гидротехникӣ;

– иштирок дар таҳия ва амалӣнамудани барномаҳои мин­тақавӣ дар соҳаи бехатарии иншоотҳои гидротехникӣ;

– таъмин намудани назорати бехатарии иншоотҳои гид­ро­техникӣ ҳангоми истифодабарии иншоотҳои обӣ ва амали­гардонии чорабиниҳои ҳифзи табиат;

– қабул намудани қарор оид ба маҳдуд намудани шарт­ҳои истифодабарӣ дар ҳолати вайрон шудани қонунгузорӣ оид ба бехатарии иншоотҳои гидротехникӣ;

– иштирок намудан дар бартарафсозии оқибатҳои сада­ма­ҳои иншоотҳои гидротехникӣ;

– огоҳ намудани аҳолӣ аз таҳдиди садамаҳои иншоотҳои гидротехникӣ, ки боиси ба вуҷуд омадани вазъияти фав­қулодда мегарданд;

– таъмин намудани бехатарии иншоотҳои гидротехникӣ, ки моликияти давлатӣ мебошанд;

– муайян намудани меъёрҳо оид ба ташкил намудани захираҳои молиявию моддӣ барои рафъи оқибатҳои садама дар иншоотҳои гидротехникӣ.

**Моддаи 6. Назорати давлатӣ дар соҳаи бехатарии ин­шоот­ҳои гидротехникӣ**

1. Назорати давлатиро дар соҳаи бехатарии иншоотҳои гидротехникӣмақоми иҷроияи ҳокимияти давлатӣ, ки онро Ҳукумати Ҷумҳурии Тоҷикистон муқаррар намудааст ва вазифаи назорати бехатарии иншоотҳои гидротехникиро ба зиммааш гузоштааст, ба амал мебарорад.

2. Назорати давлатиро дар давраи лоиҳакашӣ, сохтмон, таҷдид ва таъмири асосии иншоотҳои гидротехникӣ мақоми ва­колатдори давлатӣ тибқи қонунгузории Ҷумҳурии Тоҷи­кис­тон амалӣ менамояд.

**Моддаи 7. Феҳристи** **иншоотҳои гидротехникӣ**

1. Иншоотҳои гидротехникӣ дар Феҳристи давлатии иншо­отҳои гидротехникӣ ба қайд гирифта мешаванд.

2. Тартиби ташкил ва пешбурди Феҳрист аз ҷониби Хукумати Ҷумҳурии Тоҷикистон муқаррар карда мешавад.

БОБИ 2. ТАЪМИНИ БЕХАТАРИИ ИНШООТҲОИ ГИДРОТЕХНИКӢ

**Моддаи 8. Талаботҳои умумӣ оид ба таъмини бехатарии** **иншоотҳои гидротехникӣ**

Таъмини бехатарии иншоотҳои гидротехникӣ дар асоси талаботҳои зерин сурат мегирад:

– таъмини дараҷаи имконпазири хавфи садамаи иншоот­ҳои гидротехникӣ;

– пешниҳод намудани эъломияи бехатарии иншоотҳои гидротехникӣ;

– назорати давлатии бехатарии иншоотҳои гидротех­никӣ;

– истифодабарии мунтазами иншоотҳои гидротехникӣ;

– татбиқи чорабиниҳо оид ба таъмини бехатарии иншо­отҳои гидротехникӣ, аз ҷумла муқаррар намудани меъёрҳои бехатарии онҳо, инчунин муҷаҳҳаз намудани иншоотҳои гидро­техникӣ бо воситаҳои техникӣ бо мақсади назорати доимии ҳо­лати онҳо, бо кадрҳои ихтисоснок таъмин намудани иншоотҳои гидротехникӣ;

– зарурати сари вақт гузаронидани маҷмӯи чорабиниҳо ҷиҳати то ба дараҷаи ниҳоӣ паст кардани хавфи ба вуқӯъ омадани вазъияти фавқулодда дар иншоотҳои гидротехникӣ;

– масъулият барои амале (беамалие), ки боиси пастшавии бехатарии иншоотҳои гидротехникӣ нисбат ба дараҷаи имконпазири хавф мегардад.

**Моддаи 9. Ӯҳдадориҳои соҳибмулкон ва истифодабарандагони** **иншоотҳои гидротехникӣ**

1. Соҳибмулкон ва истифодабарандагони иншоотҳои гид­ротехникӣ ӯҳдадоранд:

– меъёрҳо ва қоидаҳои таъмини бехатарии иншоотҳои гидро­техникиро ҳангоми сохтмон, баистифодасупорӣ, исти­фо­­дабарӣ, таъмир, таҷдид, маҳфуз доштан, аз истифодабарӣ баро­вардан ва барҳам додан риоя намоянд;

– мушоҳидаро (мониторингро) аз рӯи нишондиҳандаҳои ҳолати иншоотҳои гидротехникӣ, таъсиррасонии табиию тех­ногенӣ таъмин кунанд ва дар асоси маълумотҳои гирифташуда бехатарии иншоотҳои гидротехникиро баҳогузорӣ намоянд;

– баҳогузории мунтазами бехатарии иншоотҳои гидро­тех­никӣ ва таҳлили сабабҳои пастшавии онро бо назардошти кори иншоотҳои гидротехникӣ дар силсила таъмин намоянд;

– таъсиррасонии зарарноки табиӣ ва техногениро дар натиҷаи фаъолияти хоҷагидорӣ ва дигар фаъолиятҳо, аз ҷум­ла фаъолияти вобаста ба сохтмон ва истифодабарии иншо­отҳо дар иншоотҳои обӣ ва дар ҳудудҳои ҳамҷавори боло ва ё поёнии иншооти гидротехникиро таҳлил намоянд**;**

– таҳия ва тасҳеҳи саривақтиимеъёрҳои бехатарии иншо­отҳои гидротехникиро таъмин намоянд;

– системаи назорати ҳолати иншоотҳои гидротехникиро такмил диҳанд;

– сабабҳои паст шудани бехатарии иншоотҳои гидротех­никӣ, сари вақт таҳия ва амалӣ намудани чорабиниҳоро оид ба таъмини ҳолати дурусти техникии иншоотҳои гидротех­никӣ ва бехатарии онҳо, инчунин оид ба пешгирии садамаи иншоотҳои гидротехникиро мунтазам таҳлил намоянд;

– гузаронидани ташхиси мунтазами иншоотҳои гидротехникиро таъмин намоянд;

– захираҳои моддию молиявиро барои рафъи оқибатҳои садамаи иншоотҳои гидротехникӣ ташкил намоянд;

– системаҳои огоҳонии маҳаллиро оид ба ҳолатҳои фав­қу­лодда дар иншоотҳои гидротехникӣ дар ҳолати омодагии доимӣ нигоҳ доранд;

– фаъолиятро бо мақомоти идоракунии мудофиаи граж­данӣ ва ҳолатҳои фавқулодда оид ба масъалаҳои пешгирии саривақтии садамаҳои иншоотҳои гидротехникӣ ҳамоҳанг созанд**,** ба мақомоти иҷроияи ҳокимияти давлатӣ оид ба назорат дар соҳаи бехатарии иншоотҳои гидротехникӣ, дигар мақомоти дахлдори давлатӣ, мақомоти иҷроияи ҳокимияти давлатӣ ва дар ҳолати таҳдиди бевоситаи рахнашавии иншо­отҳо - ба аҳолӣ ва ташкилотҳои дар минтақае, ки зери об мон­данаш имкон­пазир аст, фавран хабар расонанд;

– истифодабарии иншоотҳои гидротехникӣ ва таъмини онҳоро бо коргарони ихтисоснок мувофиқи меъёру қоидаҳо ташкил намоянд;

– ба мақомоти иҷроияи ҳокимияти давлатӣ доир ба назорат дар соҳаи бехатарии иншоотҳои гидротехникӣ дариҷ­рои вазифаҳояшон мусоидат намоянд;

– якҷоя бо мақомоти иҷроияи ҳокимияти давлатӣ аҳо­ли­ро доирба масъалаҳои бехатарии иншоотҳои гидротехникӣ огоҳ намоянд;

– чорабиниҳоро оид ба истифодабарии иншоотҳои гид­ротехникӣ, таъмини бехатарии онҳо, инчунин иҷрои корҳоро доир ба пешгирӣ ва бартарафсозии оқибатҳои садамаҳои иншо­отҳои гидротехникӣ маблағгузорӣ намоянд.

2. Моликони иншоотҳои гидротехникӣ ва истифодабарандагон барои бехатарии иншоотҳои гидротехникӣ ҷавоб­гар мебошанд. Аз ҷумла, зарари дар натиҷаи садамаи иншо­отҳои гидротехникӣ расонидаро тибқи моддаҳои 16,17 ва 18 Қонуни мазкур то давраи гузаштани ҳуқуқи моликият ба дигар шахсони воқеию ҳуқуқӣ ва ё пурра ба анҷом расонидани корҳои бартарафсозии оқибатҳои садамадар иншооти гид­ро­техникӣ, ҷуброн менамоянд.

**Моддаи 10. Эъломияи бехатарии** **иншоотҳои гидротех­никӣ**

1.Дар марҳилаи лоиҳакашӣ, сохтмон, баистифода­су­по­рӣ, истифодабарӣ ва аз истифодабарӣ баровардани ин­шо­отҳои гид­ротехникӣ, инчунин пас аз таҷдид, таъмири асосӣ, барқарор­созӣ ва ё маҳфуздоштани онҳо, молики иншоотҳои гидротех­никӣ ва ё истифодабарандагон эъломияи бехатарии иншоотҳои гидротехникиро тартиб медиҳанд.

2. Эъломияи бехатарии иншоотҳои гидротехникӣ ҳуҷ­ҷати асосӣ мебошад, ки дар он маълумотҳо оид ба мутоби­қа­ти ин­шо­отҳои гидротехникӣ ба меъёрҳои бехатарӣ дарҷ мегарданд.

3. Мундариҷа ва тартиби таҳияи эъломияи бехатарии ин­шоотҳои гидротехникиро Ҳукумати Ҷумҳурии Тоҷикистон му­қаррар менамояд.

4.Моликони иншоотҳои гидротехникӣ ва истифодабарандагон дар мӯҳлати муқарраргардида эъломияи бехатарии иншооти гидротехникиро ба мақомоти назорати давлатӣ оид ба бехатарии иншоотҳои гидротехникӣ пешниҳод менамоянд.

**Моддаи 11. Экспертизаи давлатии ҳуҷҷатҳои лоиҳавии** **иншоотҳои гидротехникӣ ва экспертизаи давлатии эъломияи бехатарии** **иншоотҳои гидротехникӣ**

1. Экспертизаи давлатии ҳуҷҷатҳои лоиҳавии иншоотҳои гидротехникӣ дар асосиэъломияи бехатарии иншоотҳои гид­ротехникӣ тибқи қонунгузории Ҷумҳурии Тоҷикистон оид ба фаъолияти шаҳрсозӣ гузаронида мешавад. Экспертизаи давлатии эъломияи бехатарии иншоотҳои гидротехникӣ, ки дар давраи истифодабарӣ ва аз истифодабарӣ баровардани ин­шоотҳои гидротехникӣ, инчунин пас аз таҷдид, таъмири асосӣ, барқа­рорсозӣ ва маҳфуздоштани онҳо тартиб дода мешавад, тибқи қои­даҳои моддаи мазкур бо тартиби муқар­рарнамудаи Ҳуку­мати Ҷумҳурии Тоҷикистон сурат мегирад.

2. Барои гузаронидани экспертизаи давлатии эъломияи бехатарии иншоотҳои гидротехникӣ метавонанд пажӯҳиш­гоҳ­ҳоиилмӣ-тадқиқотӣ ва ташкилотҳои лоиҳакашӣ ҷалб карда шаванд.

3. Экспертизаи давлатии эъломияи бехатарии иншоотҳои гидротехникӣ бо ташаббуси моликони иншоотҳои гидротех­никӣ ва ё истифодабарандагонионҳо, аз ҷумла дар ҳолати норозигиионҳобо қарори мақомоти назорати давлатии бехатарии иншоотҳои гидротехникӣ, гузаронида мешавад.

4. Моликони иншоотҳои гидротехникӣ ва ё истифодабарандагони онҳо,дарҳолати норозигӣ бо қарори мақоми на­зоратӣ оид ба бехатарии иншоотҳои гидротехникӣ, метавонанд ба суд муроҷиат намоянд.

БОБИ 3.

НАЗОРАТИ БЕХАТАРИИ ИНШООТҲОИ ГИДРОТЕХНИКӢ

**Моддаи 12. Мақомоти назорати давлатии** **бехатарии** **ин­шоотҳои гидротехникӣ**

1. Мақомоти назорати давлатии бехатарии иншоотҳои гид­ротехникӣ назоратро нисбати моликони иншоотҳои гидро­тех­никӣ ва истифодабарандагон оид бариояи меъёрҳо ва қои­да­ҳои бехатарии иншоотҳои гидротехникӣ амалӣ менамоянд.

2. Салоҳиятҳои мақомоти назорати давлатии бехатарии иншоотҳои гидротехникӣ аз инҳо иборатанд:

– мувофиқа намудани қоидаҳои истифодабарии иншоот­ҳои гидротехникӣ;

– бе монеа ворид шудан ба иншоотҳои гидротехникӣ, шинос шудан бо маводҳои вобаста ба бехатарии иншоотҳои гид­ротехникӣ ва ташкили назорати техникӣ;

– ташкили санҷиши иншоотҳои гидротехникӣ ва мутоби­қати ҳолати онҳобаэъломияи бехатарии иншоотҳои гидро­тех­никӣ;

**–** пешниҳоди таъинот оид ба таъмини бехатарии иншо­отҳои гидротехникӣ;

– ҳамоҳангсозии истифодаи ҳудуди иншоотҳои гидро­техникӣ, ҷараёни об ва ҳудуди ҳамҷавори поён ва болои сарбанд (ба истинои қитъаҳои заминҳои барои минтақаҳои ҳифзи обанбор ҷудошуда) барои амалӣ намудани фаъолияти хоҷаги­дорӣ ва ё фаъолияти дигар;

– иштирок дар таҳияи лоиҳаҳои санадҳои меъёрии ҳу­қуқӣ дар соҳаи бехатарии иншоотҳои гидротехникӣ.

3. Пешгирӣ намудани таъсиррасонии номатлуби об дар шакли вайроншавии иншоотҳои гидротехникӣ ва бартарафсозии оқибатҳои он тибқи Кодекси оби Ҷумҳурии Тоҷикис­тон сурат мегиранд.

4. Таъиноти пешниҳоднамудаи мақоми назорати давлатӣ оид ба бехатарии иншоотҳои гидротехникӣ дар бораи таъ­мини бехатарии иншоотҳои гидротехникӣ барои моликони иншо­отҳои гидротехникӣ ва истифодабарандагон ҳатмӣ буда, бояд бетаъхир ба иҷро расонида шавад. Нисбати таъиноти мазкур ба суд муроҷиат кардан мумкин аст.

5. Истифодабарии иншоотҳои гидротехникӣ ва таъмини бехатарии онҳо, ки иҷозат барои сохтмон ва истифодабариашон бекор кардашудааст (аз ҷумла, иншоотҳои гидротехникии дар ҳолати садамавӣ қарордошта), инчунин иншо­отҳои гидротехникии маҳфузшаванда ва ёбарҳамдода­ша­ванда ва иншо­отҳои гидротехникии бесоҳибмонда тибқи қоидаҳои муқаррар­намудаи Ҳукумати Ҷумҳурии Тоҷикис­тон сурат мегирад.

**Моддаи 13. Санҷиши иншоотҳои гидротехникӣ**

1. Барои санҷиши иншоотҳои гидротехникӣ мақомоти назорати бехатарии иншоотҳои гидротехникӣ метавонанд коммисияи санҷишӣ ташкил намоянд.

2. Дар вақти санҷиши иншоотҳои гидротехникӣ доир ба фаъолияти моликон ва истифодабарандагони иншоотҳои гид­ро­техникӣ, инчунин оид ба кори ташкилотҳои пудратӣ ҳан­гоми истифодабарии иншоотҳои гидротехникӣ, барқа­рор­созӣ ва мафҳуз доштани онҳо, бо мақсади баҳодиҳӣ ба ри­ояи меъ­ёрҳо ва қоидаҳои бехатарии иншоотҳои гидро­техникӣ назорат гузаронида мешавад.

3. Санҷиши корҳои иҷрошуда дар давраи сохтмон, таҷ­дид ва таъмири асосии иншоотҳои гидротехникӣ аз ҷониби мақоми давлатӣ оид ба назорати сохтмон, мақомоти иҷ­роияи маҳаллии ҳокимияти давлатӣ тибқи қонунгузории Ҷум­ҳурии Тоҷикистон оид ба фаъолияти шаҳрсозӣ гузаронида мешавад.

БОБИ 4.

ТАЪМИНИ МОЛИЯВИИ БЕХАТАРИИ

ИНШООТҲОИ ГИДРОТЕХНИКӢ

**Моддаи 14. Суғуртакунонии масъулияти шаҳрвандӣ барои зарари расонидашуда**

1. Хавфи масъулияти шаҳрвандӣ аз рӯи ӯҳдадориҳои бо сабаби расонидани зарар ба ҳаёт ва саломатии шахсони воқеӣ, моликияти шахсони воқеӣ ва ҳуқуқӣ дар натиҷаи садамаи иншоотҳои гидротехникӣ бавуҷудомада, дар давраи сохтмон ва истифодабарии иншооти гидротехникии мазкур бояд ҳатман суғурта карда шавад.

2. Суғуртакунандаи хавфи масъулияти шаҳрвандӣ барои зарари расонидашуда моликони иншоотҳои гидротехникӣ ва ё шахсони воқеӣ ва ҳуқуқӣмебошанд.

3. Шартҳо ва тартиби суғуртакунонии хавфи масъулияти шаҳрвандиро барои зарари дар натиҷаи садамаи иншоотҳои гид­ротехникӣ расонидашуда қонунгузории Ҷумҳурии Тоҷи­кис­тон ба танзим медарорад.

**Моддаи 15. Ҷуброни зарари расонидашуда дар натиҷаи вай­рон кардани қонунгузорӣ оид ба бехатарии** **иншоотҳои гидро­техникӣ**

Зарари ба ҳаёт ва саломатии шахсони воқеӣ, молу мулки шахсони воқеӣ ва ҳуқуқӣ дар натиҷаи вайрон кардани қо­нунгузорӣ оид ба бехатарии иншоотҳои гидротехникӣрасонидашударо шахсони воқеию ҳуқуқие, ки чунин зарарро расонидаанд, тибқи қонунгузории Ҷумҳурии Тоҷикистон ҷуб­рон менамоянд.

**Моддаи 16. Таъмини молиявии масъулияти шаҳрвандӣ барои зарари расонидашуда дар натиҷаи садамаи иншоотҳои гид­ротехникӣ**

1.Моликони иншоотҳои гидротехникӣ, истифодабарандагон **–** шахсони воқеӣ ва ҳуқуқӣ дар сурате, ки агар ин­шоотҳои гидротехникӣ моликияти давлатӣ бошанд, бояд ҳат­мантаъмини молиявии масъулияти шаҳрвандӣ дошта бошанд. Таъмини молиявии масъулияти шаҳрвандӣ дар сурати ҷуброни зарари дар натиҷаи садамаи иншоотҳои гидротехникӣ расонидашуда (ба истинои ҳодисаҳои пешгиринашаванда) аз ҳисоби моликони иншоотҳои гидротехникӣ ва ё истифодабарандагон – шахсони воқеӣ ва ҳуқуқӣ, аз ҷумла, аз ҳисоби маблағи суғуртавӣ, ки тиб­қи шартномаи суғуртаи хавфи масъулияти шаҳрвандӣ муқаррар шудааст, амалӣ карда мешавад.

2. Тартиби муайян намудани андозаи таъмини молиявии масъулияти шаҳрвандиро Ҳукумати Ҷумҳурии Тоҷикистон му­қаррар менамояд.

**Моддаи 17. Иштироки давлат дар ҷуброни зарари дар на­тиҷаи садамаи иншоотҳои гидротехникӣ расонидашуда**

Дар ҳолати зиёд будани хароҷоти зарурӣ барои ҷуброни зарари дар натиҷаи садамаи иншоотҳои гидротехникӣ расонидашуда, ки маблағаш аз таъмини молиявии масъулияти шаҳр­вандии тибқи моддаи 16 Қонуни мазкур муқарраршуда зиёд аст, тартиби ҷуброни зарарроҲукумати Ҷумҳурии То­ҷикистон муайян менамояд.

БОБИ 5.

ВАЙРОН НАМУДАНИ ҚОНУНГУЗОРӢ ОИД БА БЕХАТАРИИ ИНШООТҲОИ ГИДРОТЕХНИКӢ

**Моддаи 18. Вайрон намудани қонунгузорӣ оид ба бехатарии иншоотҳои гидротехникӣ**

Вайрон намудани қонунгузорӣ оид ба бехатарии иншо­отҳои гидротехникӣ инҳо мебошанд:

– сохтмон ва истифодабарии иншоотҳои гидротехникӣ барои фаъолияти хоҷагидорӣ ва ё дигар мақсадҳо, истифодабарии ҷараёни об ва ҳудуди ҳамҷавор ба поён ва ё болои сарбанд, бе иҷозати мақомоти дахлдор;

– иҷро накардани талаботи таъиноти эъломияи бехатарии иншооти гидротехникӣ ва ё экспертизаи давлатии ҳуҷҷатҳои лоиҳавии иншоотҳои гидротехникӣ ва ё экспертизаи давлатии бехатарии иншоотҳои гидротехникӣ;

– иҷро накардани таъиноти мақомоти назорати давлатӣ оид ба бехатарии иншоотҳои гидротехникӣ;

– вайрон кардани меъёрҳо ва қоидаҳои бехатарии иншо­от­ҳои гидротехникӣ дар давраи лоиҳакашӣ, сохтмон, қабул ва ба истифодабарӣ супоридан, истифодабарӣ, таъмир, таҷ­дид, маҳфуз доштан ва аз истифодабарӣ баровардан;

– амалӣ накардани чорабиниҳо оид ба таъмини бехатарии иншоотҳои гидротехникӣ дар ҳолати зиёдшавии сатҳи таъсири зарари табиӣ ва техногенӣ, бадшавии нишонди­ҳандаҳои усту­ворӣ ва обнагузаронии маводҳое, ки аз онҳо иншоотҳои гидро­техникӣ сохта шудаанд ва ҷинсҳои таҳдоб, шароитҳои ғайри­қаноатбахши истифодабарӣ, муҷаҳҳазгар­донии техникии иншо­отҳои гидротехникӣ ва ташкили мушо­ҳидаи (мониторинги) бехатарии онҳо;

– сарфи назар кардан аз додани маълумот ба мақомоти назорати давлатӣ оид ба таъмини бехатарии иншоотҳои гид­ро­техникӣ дар бораи таҳдиди садамаи иншоотҳои гидро­техникӣ ва ё пинҳон доштани чунин маълумот аз ин мақо­мот, додани маълумоти бардурӯғ ва дар ҳолати таҳдиди бевоситаи рахнашавии ҳудудҳои зери фишори об қарордошта - аз мақомоти ҳокимияти давлатӣ, мақомоти худидоракуниишаҳрак ва деҳот ва аз худи коргарони иншоотҳои гидротехникии дар ҳолати садамавӣ қарордошта, аҳолӣ ва таш­ки­лот­ҳои дар минтақаҳои имконпазири зери об мондан воқеъбуда.

БОБИ 6.

МУҚАРРАРОТИ ХОТИМАВӢ

**Моддаи 19. Ҷавобгарӣ барои вайрон кардани Қонуни мазкур**

Шахсони воқеӣ ва ҳуқуқӣ барои вайрон кардани Қонуни мазкур бо тартиби муқарраркардаи қонунгузории Ҷумҳурии Тоҷикистон ба ҷавобгарӣ кашида мешаванд.

**Моддаи 20. Тартиби мавриди амал қарор додани Қонуни мазкур**

Қонуни мазкур пас аз интишори расмӣ мавриди амал қарор дода шавад.

**Президенти**

**Ҷумҳурии Тоҷикистон Эмомалӣ Раҳмон**

ш. Душанбе, 29 декабри соли 2010, №666